<classify> MAMIA ya waombolezaji walijitokeza jana, kumuaga mama wa Mwandishi wa Habari za Uchunguzi, Erick Kabendera, Verdiana Mjwahuzi 80 katika misa iliyofanyika Kanisa la Mtakatifu Francis Xavier Changombe, Dar es Salaam.Katika misa hiyo, ulisomwa waraka maalum wa Kabendera kwenda kwa Watanzania. Verdiana alifariki dunia Jumanne iliyopita Desemba 31, 2019 katika Hospitali ya Rufaa ya Amana, Dar es Salaam, alikokuwa amelazwa kwa siku mbili akipatiwa matibabu zaidi baada ya kuvimba mwili mzima.Akisoma waraka huo ambao awali ulikuwa usomwe na Wakili wake, Jebra Kambole, lakini alichelewa kanisani. Badala yake ulisomwa na Kiongozi wa Chama cha ACT-Wazalendo, Zitto Kabwe, Kabendera aliwashukuru Watanzania kwa kuungana na familia yake kuomboleza kifo cha mama yake mzazi Yeye kama ambavyo mtoto yeyote angetaka, alitamani kuwa nanyi hapa katika wakati huu, lakini kwa sababu ambazo nyote mnazifahamu, ameshindwa kuungana nasi hapa. Siku hizi tatu zimekuwa ngumu sana kwa Erick. Katika jambo gumu ambalo nimewahi kulifanya kama mwanasheria Jebra Kambole ni hili la kumpelekea Erick taarifa za kufiwa na mama yake, alisema.Aliongeza kuwa, Anapitia wakati mgumu sana na nawaomba mmuweke katika maombi yenu ili hatimaye kikombe hiki anachokinywea kwa sasa kimuepuke... Erick amejaribu kuandika ujumbe kwenu, ambao alitaka niusome mbele yenu.Amepata taabu sana kuandika na kufuta ili kufikisha ujumbe anaoutaka. Ameniambia ametumia karibu kurasa 20 kuandika ujumbe huu usiku mzima wa jana. Anaandika na kufuta. Ndiyo sasa nimejua kwamba kumbe kuna wakati hata waandishi mahiri nao hukwama kuandika!. Alisema hatimaye ameweza kuandika kwa ufupi yafuatayo naomba niwasomee, Kuna mama mmoja tu, anafariki mara moja, msiba mara moja. Uchungu wa kuondokewa na mama ni mkubwa sana, hasa anapokuwa ameondoka na umeshindwa kumuaga kama ilivyotokea kwangu.Hata hivyo nimefarijika Watanzania wote walioguswa na msiba huu bila kujali itikadi zao za kisiasa na kidini na kunisaidia kumsitiri mama yangu, upendo huu umeonyesha nchi ambayo nimeipenda na naipenda kutoka moyoni. Shukrani za dhati ziwafikie watu wote kwa upendo wao na ushiriki wao kufanikisha msiba wa mama yangu. Mwenyezi Mungu na awabariki sana na kuwaongezea pale mlipopunguza kwa ajili yangu, mtuombee, Zitto alinukuu waraka huo.Juzi maombi ya Kabendera ya kuhudhuria ibada hiyo ya kuaga mwili wa mama yake mzazi, yaligonga mwamba baada ya Mahakama ya Hakimu Mkazi Kisutu kuyatupilia mbali, ikisema haina mamlaka hayo na hayawezi kukatiwa rufaa. Baada ya uamuzi huo, Kabendera alirejeshwa Gereza la Segerea anakokaa tangu Agosti 5, 2019 kutokana na mashtaka matatu anayokabiliwa nayo, ikiwamo la uhujumu uchumi na utakatishaji fedha zaidi ya Sh milioni 173.Azaki za kiraia wakiwakilishwa na Kituo cha Sheria na Haki za Binadamu LHRC na Mtandao wa Watetezi wa Haki za Binadamu THRDC nchini Tanzania, zilitoa salamu zao za pole, zikisema azaki zote za kiraia zitaendeleza mshikamano na familia ya Kabendera, ambayo imeondokewa na mama yao mzazi akiwa na uchungu mkubwa.Akitoa salamu hizo, Mkurugenzi wa LHRC, Anna Henga alisema, Mama huyu ameondoka akiwa na uchungu mwingi moyoni na hilo lilijidhihirisha siku chache kabla ya kifo chake, akiomba mamlaka imsamehe mwanae ili aweze kumhudumia, mama alitimiza wajibu wake. Sisi kama azaki za kiraia tutaendelea kumsaidia Erick kisaikolojia na kisheria na kuendelea kutafuta haki katika nchi yetu.Verdiana Mujwahuzi alizaliwa Februari 24,1939 na kufariki Desemba 31, 2019. Ameacha watoto nane, wajukuu 16 na vitukuu watatu. Mwili wake ulisafirishwa jana kwenda mkoani Kagera kwa maziko. Katika hatua nyingine, mwili wa marehemu Verediana Mujwahuzi mama yake na Erick Kabendera, utawasili Bukoba leo kwa ajili ya maadalizi ya mazishi.Mtoto wa marehemu, Claudius Kabendera akizungumza na mwandishi wa gazeti hili, alisema kuwa mwili wa mama yao utasafirishwa kutoka Dar es Salaam na kuhifadhiwa katika Hospital ya Mkoa wa Kagera iliyopo mjini Bukoba Alisema kesho mwili Verediana, utatolewa hospitalini na kupelekwa Rwamishenyi kwenye nyumba yake, aliyokuwa akiishi wakati wa uhai wake, ambapo itafanyika ibada fupi na mwili huo utalala katika nyumba hiyo hadi siku ya Jumatatu.Jumatatu mwili huo utatolewa na kupelekwa Kijiji cha Kashenge Kata ya Katoma, eneo ambalo mume wake alikuwa anaishi na kuzikwa kipindi cha uhai wake; na yeye atahifadhiwa katika nyumba yake ya milele. Maandalizi yanaendelea na wananchi walikuwa wakiendelea kuchimba kaburi; huku vifaa mbalimbali kama matofali, mchanga na maji vikiwa tayari vimewekwa kwa ajili ya ujenzi wa kaburi hilo.  <topic>: KITAIFA 